Polis berkas suspek utama kes samun Jalan Stutong kurang 24 jam
KUCHING: Seorang suspek utama kes samun bersenjata di kedai makan, Jalan Stutong berjaya ditangkap polis malam tadi. Lelaki tempatan berusia 35 itu diberkas di kediamannya sekitar 9.30 malam oleh pasukan khas Ibu Pejabat Polis Daerah (IPD) Kuching dengan kerjasama Pasukan Jenayah Berat (D9) dari Ibu Pejabat Polis Kontinjen (IPK) Sarawak. Ketua Polis Daerah Kuching, Asisten Komisioner (ACP) Ahsmon Bajah berkata, pihaknya telah berjaya menangkap suspek dalam tempoh kurang 24 jam. “Suspek juga adalah orang yang dikehendaki polis selain mempunyai tujuh rekod jenayah lampau berkaitan dadah dan kecurian harta benda. “Susulan penangkapan suspek terbabit, kes ini telah selesai dan suspek akan direman pagi ini untuk membantu siasatan sekali gus kami akan terus menjejaki saki baki suspek,” katanya ketika ditemui media selepas Majlis Perhimpunan Bulanan Ketua Polis Daerah Kuching, hari ini. Suspek dibawa ke Mahkamah Kuching hari ini, pukul 9 pagi untuk permohonan reman dibawah Seksyen 117 Kanun Prosedur Jenayah. Terdahulu, satu kejadian samun oleh dua suspek menggunakan senjata sebilah parang telah berlaku di sebuah kedai makan, Jalan Stutong pada Selasa. Oleh NUR AIN OTSMAN 
See author's posts
